SKRIFTLIG FORESPØRGSEL E-0243/01

af Erik Meijer (GUE/NGL) til Kommissionen

(7. februar 2001)

Om: Afslutning af beslutningsprocessen med hensyn til beskyldninger om svig med støtte til hørdyrkning i Spanien og andre beskyldninger mod medlemmer af Kommissionen

1. Er Kommissionen orienteret om rapporten i den nederlandske avis Financieel Dagblad af 23. januar 2001 under overskriften Det Europæiske Folkeparti truet af krise, hvori der henvises til den påfaldende stigning i slutningen af 90'erne fra 186 ha til 91 000 ha i det areal, hvorpå der dyrkes hør i Spanien, samt til den stærke begrænsning af hørdyrkningsarealet til 20 000 ha, der nu er sket, den støtte, der er ydet af Den Europæiske Union på baggrund af udvidelsen af hørdyrkningen, og den daværende spanske landbrugsministers medansvar?

2. Kan Kommissionen bekræfte, at kontoret for bekæmpelse af svig, OLAF, har indledt en undersøgelse af retmæssigheden og effektiviteten af den i spørgsmål 1 nævnte støtte og af, hvem der bærer det politiske medansvar for en ukorrekt anvendelse af disse midler? Kan Kommissionen bekræfte, at denne undersøgelse nu er afsluttet?

3. Hvilke konklusioner har Kommissionen draget i anledning af OLAF-undersøgelsen? Hvis Kommissionen i øjeblikket endnu ikke kan drage disse konklusioner, hvornår forventer Kommissionen da at kunne bekendtgøre dem?

4. Er Kommissionen rede til at offentliggøre konklusionerne af OLAF-undersøgelsen og forelægge dem for Europa-Parlamentet?

5. Efter hvilken procedure og hvornår vil de endelige konklusioner i denne sag efter Kommissionens opfattelse blive fastlagt?

6. Er Kommissionen enig i, at hvis der virkelig er tale om svig, skal den ydede støtte fordres tilbage, således som det bl.a. også er sket med den ESF-støtte, der er ydet i Nederlandene i strid med reglerne?

7. Er Kommissionen enig i, at en af de konklusioner, der skal drages af den forrige Kommissions tilbagetræden i 1999, er, at det er nødvendigt med fuldstændig åbenhed, og at det skal forhindres, at implicerede parters prestige på ny går forud for hensynet til en åben, gennemskuelig og retlinet opstilling af politiske ledere i Europa, da Den Europæiske Unions image ellers på ny kan tilføjes alvorlig skade? Er Kommissionen i betragtning af det voksende røre rede til at tage skridt, der så hurtigt som muligt afhjælper dette behov for åbenhed og integritet?

8. Hvad er Kommissionens reaktion på forlydender om, at et medlem af Europa-Parlamentet for det spanske Partido Popular mener at have nok materiale til, at seks medlemmer af Kommissionen ud over den tidligere spanske landbrugsminister må træde tilbage? Er Kommissionen enig i, at der dermed mindst skabes det indtryk, at medlemmer af Kommissionen skulle have gjort sig skyldige i uregelmæssigheder, som, hvis de kommer for dagens lys, skulle medføre, at de pågældende medlemmer måtte træde tilbage?

9. Er Kommissionen enig i, at de i spørgsmål 8 nævnte beskyldninger af hensyn til forvaltningens integritet så hurtigt som muligt må verificeres eller effektivt må tilbagevises? Er Kommissionen rede til at tage initiativet hertil?

10. Hvad agter Kommissionen at gøre for at fjerne ethvert grundlag for beskyldninger, der fremsættes af medlemmer af Europa-Parlamentet mod medlemmer af Kommissionen på grund af deres mulige sårbarhed over for svig?

Svar afgivet på Kommissionens vegne af Romano Prodi

(21. marts 2001)

1. Ja, Kommissionen er orienteret om den artikel, det ærede medlem henviser til. Med hensyn til stigningen i hørdyrkningsarealerne henvises der til svaret på skriftlig forespørgsel P-1382/99 af Joan Colom i Naval(1) samt til de svar, Kommissionen afgav i Parlamentet den 5. februar 2001 som led i budgetdechargen 1999.

2. Ja, som oplyst i en pressemeddelelse fra Det Europæiske Kontor for Bekæmpelse af Svig (OLAF) af 9. februar 2001, har OLAF indledt en undersøgelse, der omfatter flere medlemsstater, for at analysere retmæssigheden og effektiviteten af støtten til hørdyrkning. Placeringen af et eventuelt politisk ansvar henhører ikke under OLAF's beføjelser. OLAF fremsendte først sin fortrolige rapport til Parlamentet og Kommissionen den 19. marts 2001.

3. og 5. Kommissionen er ved at foretage en detaljeret gennemgang af OLAF-undersøgelsen og vil selvfølgelig foretage den relevante opfølgning af den.

4. Irrelevant, eftersom OLAF i mellemtiden har fremsendt sin rapport til Parlamentet.

6. Ja.

7. Efter Kommissionens opfattelse er der nu større åbenhed mellem Parlamentet og Kommissionen. Det var netop et af formålene med den rammeaftale, der den 5. juli 2000 blev indgået mellem de to institutioner.

Hvad angår beskyttelsen af Den Europæiske Unions image er Kommissionen overbevist om, at dette er en kollektiv opgave for alle parter i den europæiske integration. I den forbindelse lægger Kommissionen særlig vægt på, at alle drøftelser af spørgsmål af den art, som findes i nærværende forespørgsel, bygger på objektive og konkrete kendsgerninger.

8. og 9. Kommissionen har ingen grund til at føle sig truet.

Siden det nye parlament er trådt sammen og den ny kommission har taget over glæder Kommissionen sig over at kunne konstatere, at de to institutioner loyalt og i gensidig tillid har arbejdet snævert sammen. Efter Kommissionens opfattelse skal man bevare denne gode forståelse, som er af afgørende betydning for, at institutionerne fuldt ud kan spille deres rolle i den europæiske integration. Kommissionen er overbevist om, at Parlamentet er af samme opfattelse.

10. Kommissionen er af den opfattelse, at hvis det viser sig, at mistanken om et tilfælde af svig er berettiget, må man undersøge, hvem der havde til opgave og beføjelse til at foretage bekæmpelse af svig i det pågældende tilfælde og så træffe sine forholdsregler.

(1) EFT C 27 E af 29.1.2000.